b'\n_START_ARTICLE_\nKoruzni molj\n_START_SECTION_\nOpis\n_START_PARAGRAPH_\nOdrasla \xc5\xbeu\xc5\xbeelka meri preko kril med 13 in 20 mm, je svetlo rjave barve in ima svetla, rumenkasto rjava krila. Zadnji par kril je sive barve, na koncu klinaste oblike ter je obdan z resicami. Samice navadno odlagajo jaj\xc4\x8deca med zrnje na koruznih stor\xc5\xbeih. Po izleganju se gosenice, ki v dol\xc5\xbeino dose\xc5\xbeejo okoli 6 mm, zavrtajo in se nato razvijajo v notranjosti zrn. Za razliko od ostalih vrst moljev gosenice koruznega molja v \xc5\xbeitu ne delajo zapredkov. Razvoj gosenic traja od 30 do 50 dni, nato se zabubijo. Po 5 do 10 dneh se iz bub razvijejo odrasli metulji, ki izletajo iz vhodnih izvrtin v zrnju. Koruzni molj ima v Sloveniji obi\xc4\x8dajno od dva do \xc5\xa1tiri rodove letno._NEWLINE_Velja za velikega \xc5\xa1kodljivca skladi\xc5\xa1\xc4\x8denega \xc5\xbeita. Gre za izrazito polifagno vrsto, saj se gosenice koruznega molja hranijo z zrnjem azijskega ri\xc5\xbea (Oryza sativa), bisernega prosa (Pennisetum glaucum), sirka (Sorghum bicolor), p\xc5\xa1enic (Triticum) in koruze (Zea mays). Zabele\xc5\xbeeni so tudi primeri, ko so se gosenice hranile z drugimi biolo\xc5\xa1kimi snovmi. Tako so zabele\xc5\xbeeni primeri gosenic na herbarijskih rastlinah.'